যে বিষয়টি নিয়ে নাসিফকে প্রায় প্রতিদিনই বিব্রত হতে হয়, তা হচ্ছে তারই কিছু সহপাঠীর একে অপরকে ব্যঙ্গ-বিদ্রুপ করে ডাকার প্রবণতা। অবশ্য তার সাথে কেউই এ ধরনের আচরণ করে না কিংবা করার সাহসও তাদের নেই। সে ক্লাসের সবচেয়ে ভালো ছাত্র এবং শিক্ষকদের পরম আস্থাভাজন হওয়ায় তাকে সবাই অনেকটা সম্মানের চোখেই দেখে। কিন্তু সে লক্ষ্য করছে, তার অন্য সহপাঠীরা একে অপরকে সম্বোধন করার ক্ষেত্রে খুব স্বাভাবিকভাবেই অমার্জিত শব্দ ব্যবহার করছে। নাম বিকৃত করছে। এ যেন বর্তমান সময়ের একটা ফ্যাশনে পরিণত হয়েছে। তা ছাড়া, যেকোনো বিষয়ে হঠাৎ অপ্রস্তুত কাউকে নিয়ে ঠাট্টা করাটাও যেন একটা আর্ট। যে এসব করতে পারে না, সে যেন মেধাহীন!